ธนชาตชี้คนเงินตึง ลุยให้กู้รถแลกเงิน
ธนชาตลุยรถแลกเงินรับความต้องการสภาพคล่อง ตั้งเป้าพอร์ตสินเชื่อทรงตัวสิ้นปีนี้
4 มี.ค. 2559

ธนชาตลุยรถแลกเงินรับความต้องการสภาพคล่อง ตั้งเป้าพอร์ตสินเชื่อทรงตัวสิ้นปีนี้
นายสมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต เปิดเผยว่า เตรียมออกผลิตภัณฑ์รถแลกเงินภายในครึ่งปีแรก หลังจากมีความต้องการมากขึ้นจากภาวะเศรษฐกิจชะลอตัว ผู้บริโภคมีรายได้ลดลงจนการเงินตึงมือ จึงต้องการสภาพคล่องเพิ่มเติมไปใช้จ่าย รวมทั้งจะขยายตลาดรถยนต์ใหม่ที่ราคาแพงขึ้น เจาะคนชั้นกลางถึงบนที่ยังมีกำลังซื้อ คาดว่ากลยุทธ์ดังกล่าวจะผลักดันให้พอร์ตสินเชื่อรถยนต์ปีนี้หยุดติดลบหรือทรงตัว 0% 
“2 ปีที่ผ่านมาสินเชื่อติดลบ เพราะฐานลูกค้ามีขนาดใหญ่ ทำให้มีการจ่ายคืนหนี้มากกว่าสินเชื่อปล่อยใหม่ ซึ่งเดิมมีการคืนหนี้มากกว่าปล่อยใหม่เฉลี่ย 3,500 ล้านบาท/เดือน แต่ทยอยลดลงเรื่อยๆ จนสิ้นปีที่แล้วเหลือ 2,500 ล้านบาท/เดือน และหวังว่าทั้งสองฝั่งจะมาเสมอกันภายในสิ้นปีนี้” นายสมเจตน์ กล่าว
อย่างไรก็ดี ธนาคารกำลังปรับปรุงระบบคัดกรองความเสี่ยงสินเชื่อ ทั้งคุณสมบัติผู้กู้และคุณสมบัติของรถยนต์ที่กู้ เช่น อายุรถยนต์ ประเภท ยี่ห้อ เพื่อใช้พิจารณาสินเชื่อร่วมกับข้อมูลเครดิตบูโร คาดว่าจะเป็นรูปเป็นร่างกลางปีนี้ ช่วยให้ธนาคารมั่นใจปล่อยสินเชื่อมากขึ้น โดยเฉพาะรถยนต์มือสอง ปัจจุบันพอร์ตสินเชื่อรถยนต์อยู่ที่ 3.5 แสนล้านบาท แบ่งเป็นสินเชื่อรถยนต์ใหม่ 70% และรถยนต์เก่า 30% โดยธุรกิจรถมือสองยังชะลออยู่ เพราะผู้ซื้อเป็นผู้มีรายได้น้อย ซึ่งเป็นกลุ่มเสี่ยง
ทั้งนี้ ปีนี้ตั้งเป้าคุมหนี้ที่ไม่ก่อให้เกิดรายได้ (เอ็นพีแอล) ไว้ที่ 2.3% ส่วนสินเชื่อตั้งเป้าขยายตัว 3% แบ่งเป็นสินเชื่อเอสเอ็มอี โต 10-12% จากพอร์ต 5 หมื่นล้านบาท และสินเชื่อรายใหญ่โต 3-4% จากพอร์ต 1.5 แสนล้านบาท โดยสินเชื่อรายใหญ่จะเน้นในกลุ่มขนาดรองลงมาที่ยังต้องการสินเชื่อ ส่วนเอสเอ็มอีแม้จะเป็นกลุ่มที่มีความเสี่ยง แต่ยังมีหลายกลุ่มที่เติบโตได้ เช่น ธุรกิจอาหาร เป็นต้น